Campanya per al control del mosquit tigre
18 juny 2018

## Campanya per al control del mosquit tigre18 juny 2018Última actualització: 14 juliol 2025

![](../gestion/img/_AO_8366-copia.jpg)  
  

La **regidora de Sanitat, Liduvina Gil**, el **regidor de Gestió Responsable del Territori, Xavi Ródenas** i el **Gerent de Ctl, Quino Bernabeu,** han presentat aquest matí en roda de premsa la campanya contra el mosquit tigre que l'Ajuntament duu a terme per tercer any consecutiu.

    Liduvina Gil ha informat que _“el Departament de Sanitat, seguint les recomanacions del Centre de salut Pública, hem traslladat des de fa tres anys a la ciutadania, una sèrie de mesures per tal d’evitar la proliferació del mosquit tigre en el terme municipal. Les mesures preventives en la llar estan orientades a evitar el creixement del mosquit tigre especialment en aigües estancades o en llocs humits. Enguany la climatologia ha retardat la seua aparició ja que la calor i la pluja són el brou de cultiu per a les larves del mosquit”_.

    La regidora també ha fet una crida a la col·laboració ciutadana perquè no augmenten les poblacions del mosquit tigre en el terme municipal. Així, recomanen les següents mesures preventives:

*   Eliminar recipients d'aigua de les plantes i de qualsevol recipient que puga contenir aigua en qualsevol grandària, ja siguen bidons, plats, etc.
*   Evitar regar a l'excés els jardins particulars i evitar que l'aigua s'acumule en les plantes i espais dels troncs, ja que poden ser un lloc ideal perquè dipositen els seus ous i es reproduïsquen les larves.

    Per la seua banda, Ródenas ha destacat que _“el control de mosquits és una prioritat per a aquest govern, que és molt conscient del sofriment que suposa per a tota la ciutadania, duent-se a terme des del primer any de govern una estratègia, una planificació i destinant un pressupost específic per a aquestes campanyes. Ja l'any passat es va celebrar a Gandia el congrés estatal sobre el mosquit tigre. Evidentment, és un problema complicat d'abordar, i que les mesures no són eficaces al cent per cent, però que els resultats des que es va començar fa tres anys amb aquestes campanyes són molt bons”. I ha aprofitat per a “agrair la paciència de la ciutadania, que ha sabut entendre aquesta situació, una situació nova que no s'havia donat abans. També vull demanar disculpes a aquell que s'haja pogut sentir malament. Des de l'ajuntament s'estan posant tots els recursos i esforços per a pal·liar aquest problema, que sabem ha sigut molt dramàtic per a molta gent. Enguany i amb l'experiència dels tres anys anteriors, es va començar fa un parell de mesos a instal·lar els paranys de control, i ara començaran els tractaments puntuals en les zones que estan sent més afectades per aquest insecte”_. El regidor també ha donat les gràcies a la regidora de Sanitat, Liduvina Gil, per la seua intermediació fonamental entre Salut Pública, els hospitals i l'àrea de medi ambient.

    Finalment, Bernabeu ha destacat la importància de la lluita contra el mosquit tigre donada la seua especial característica de ser un insecte vector, és a dir que pot ser transmissor de malalties com el Zika i el Chikungunya.

    El procediment per al control de mosquits en les àrees públiques consisteix, primer a detectar les poblacions de mosquits, açò es fa a través de la col·locació d'uns paranys on posaran els ous, així detectar quin tipus de mosquit habita, quines zones, i en cas que la detecció siga positiva, es procedirà a tractar, en un radi d'uns 150 metres la zona, que inclourà els embornals, fonts, basses i zones enjardinades del casc urbà i zones periurbanes.